Pik Botha se weduwee siek, maar ‘op herstelpad’Ina Botha. (Skermgreep: eNuus)5 Ina Botha (67), weduwee van die oudminister van buitelandse sake, Pik Botha, sterk goed aan in die Eugene Marais-hospitaal in Pretoria. Intussen het ŉ familielid sonder Botha se prokureur se medewete ŉ hofaansoek ingedien om haar boedel van etlike miljoene rande onder kuratorskap te plaas. Botha het ŉ paar weke gelede in haar nuwe blyplek in die noorde van die stad geval en ŉ kopbesering opgedoen. Sy was vir ŉ wyle bewusteloos en is na die hospitaal gehaas waar sy sedertdien ŉ operasie vir die wond aan haar kop ondergaan het, het ŉ familielid aan Maroela Media bevestig. Sy is aanvanklik in die intensiewesorg-eenheid van die hospitaal behandel, maar word die afgelope ruk in ŉ gewone saal behandel. Volgens ŉ vriendin is Botha ook amper weer haar gewone self. “Sy sterk mooi aan. Sy herken mense en voer gesprekke. Sy is ook by haar volle positiewe,” het die familielid gesê. Die hooggeregshof in Pretoria het vandeesweek ŉ tydelike kurator aangestel om na Botha se sake om te sien. Dít nadat ŉ aansoek by die hof ingedien is waarin aangevoer word Botha se gesondheid het ná die voorval beduidend versleg en dat iemand na haar geldsake moet omsien. Volgens die familielid “verbeter haar toestand” egter deurentyd. Die aansoek om ŉ kurator aan te stel is oënskynlik ook sonder die medewete van Botha se eie prokureur gedoen. IOL berig Botha se bates is nagenoeg R7,7 miljoen werd. Pik Botha, een van die langsdienende ministers van buitelandse sake ter wêreld, is verlede jaar in die ouderdom van 86 dood. Hy en Ina, ŉ voormalige SAUK-joernalis, is in 1993 getroud.